钦定古今图书集成/明伦汇编/氏族典/第240卷 > 张训
## 钦定古今图书集成/明伦汇编/氏族典/第240卷 > 张训

按《十国春秋》，吴张训，其先广陵人。祖昇，唐末官清流
令，卒葬滁，遂为清流人。训勇悍多胆略，时人谓之“大
口张。”太祖据合肥，训往见甚欢，授亲兵。已，迁黄头都
虞候，击舒州盗吴迥等，知名。扬州之役，训潜入城，灭
馀火，得谷数十万斛，以赈穷民。明年，击杀甘露镇使
陈可言，遂取常州。已，复屯安吉，断孙儒粮道，有功，授
常州刺史。乾宁初，驻军涟水备北师。时汴将庞师古
屯兵清河口，训率舟师与战，斩师古，汴军骇乱。迁淮
海都游奕使。海州戍将陈汉宾请降，训以汉宾心叵
测，与戏下王绾等将兵直趣其城，汉宾仓皇出迎。训
入其垒高坐，汉宾张乐大宴。饮酣，训忽拔剑叱曰：“吾
众已布，欲归即归，无贻后悔。”汉宾唯唯，解甲听命。转
尚书左仆射、拔山都指挥使。天复初，唐昭宗遣李俨
间道封太祖为吴王，得承制封拜。训以功擢司徒。未
几，王茂章破密州，以训为密州刺史。会茂章为汴兵
所追，解兵去。诸将请焚城大掠而归，训不可。乃封府
库，植旌旗于城上，遣羸弱居前，自以精兵殿后。顷之，
汴将王檀来攻，遥望见旗帜，不敢逼。居数日，乃敢入，
遂不复追，训竟全军还。太祖薨，训谢病，再徙黄州刺
史，亦卒。赠太傅、清河郡公。孙原泌，登南唐保大中进
士，累官户部侍郎、知制诰。归宋，历大理寺卿。